ຕາມຂ່າວສານຫວຽດນາມລາຍງານ ເມື່ອວັນທີ 12 ມິຖຸນາ 2018 ນີ້ວ່າ: ຖະແຫຼງການຮ່ວມລະຫວ່າງອາເມຣິກາ ແລະ ສປປ ເກົາຫຼີ ເຊິ່ງທ່ານ ໂດນັລ ທຣຳ ປະທານາທິບໍດີ ອາເມຣິກາ ແລະ ຄີມ ຈອງ ອຸນ ຜູ້ນຳສູງສຸດ ສປປ ເກົາຫຼີ ໄດ້ລົງນາມພາຍຫຼັງການພົບປະຄັ້ງປະຫວັດສາດຢູ່ສິງກະໂປ.
ໃນຖະແຫຼງການຮ່ວມຢືນຢັນວ່າ: ການນຳ 2 ທ່ານໄດ້ມີການເຈລະຈາຢ່າງຮອບດ້ານເລິກເຊິ່ງ ກວ້າງຂວາງ ແລະ ຈິງໃຈ ກ່ຽວກັບບັນດາບັນຫາທີ່ກ່ຽວຂ້ອງ ເຖິງການສ້າງຕັ້ງການພົວພັນແບບໃໝ່ລະຫວ່າງ 2 ປະເທດ ແລະ ສ້າງກົນໄກສັນຕິພາບຢ່າງຍາວນານ ແລະ ສະຖຽນລະພາບໃນແຫຼມເກົາຫຼີ ພ້ອມນັ້ນ ການນຳ 2 ປະເທດ ໃຫ້ຄຳໝັ້ນສັນຍາສ້າງຕັ້ງການພົວພັນອາເມຣິກາ-ສປປ ເກົາຫຼີ ແບບໃໝ່ ໂດຍອີງຕາມຄວາມມຸ່ງມາດປາຖະໜາຂອງປະຊາຊົນ 2 ປະເທດ ເພື່ອສັນຕິພາບ ແລະ ຄວາມວັດທະນາຖາວອນ ການນຳ 2 ທ່ານໃຫ້ຄຳໝັ້ນສັນຍາຊອກຫາ ແລະ ມອບສົ່ງອັດຖິຂອງທະຫານຜ່ານເສິກ (POW) ແລະ ຫາຍສາບສູນໃນສົງຄາມ (MIA) ແລະ ຢືນຢັນຄືນໃໝ່ຖະແຫຼງການປັນມຸນຈອມ ເມື່ອວັນທີ 27 ເມສາ 2018 ສປປ ເກົາຫຼີ ໃຫ້ຄຳໝັ້ນສັນຍາມຸ່ງໄປເຖິງການປອດນິວເຄຼຍຢ່າງສິ້ນເຊີງ ເຊິ່ງໃນແຫຼມເກົາຫຼີ ນອກນັ້ນ ການປະຊຸມສຸດຍອດຄັ້ງປະຫວັດສາດລະຫວ່າງທ່ານ ໂດນັລ ທຣຳ ປະທານາທິບໍດີ ອາເມຣິກາ ແລະ ທ່ານ ຄີມ ຈອງ ອຸນ ຜູ້ນຳສູງສຸດ ສປປ ເກົາຫຼີ ມີການລົງນາມໃນເອກະສານສຳຄັນເຖິງ 4 ສະບັບ ຖືເປັນປະຫວັດສາດໜ້າໃໝ່ ເຊິ່ງທ່ານ ຄີມ ຈອງ ອຸນ ກ່າວວ່າ ໂລກຈະເຫັນການປ່ຽນແປງໂດຍໄວທີ່ສຸດ ຂໍ້ຕົກລົງ 4 ສະບັບ ຖືເປັນການເປີດໜ້າໃໝ່ຄວາມສຳພັນລະຫວ່າງສະຫະລັດ-ສປປ ເກົາຫຼີ ໂດຍເນື້ອໃນເອກະສານທີ່ມີການເປີດເຜີຍ ພາຍຫຼັງມີການລະບຸເຖິງການປົດອາວຸດນິວເຄຼຍຢ່າງສົມບູນ ເຊິ່ງມີເນື້ອໃນເອກະສານ 4 ຂໍ້ມີດັ່ງນີ້:
1. ສະຫະລັດ ແລະ ສປປ ເກົາຫຼີ ໃຫ້ຄຳໝັ້ນວ່າຈະສ້າງຄວາມສຳພັນໃໝ່ ຕາມຄວາມປາຖະໜາຂອງປະຊາຊົນທັງສອງປະເທດ ເພື່ອສັນຕິພາບ ແລະ ຄວາມຮຸ່ງເຮືອງ.
2. ສະຫະລັດ ແລະ ສປປ ເກົາຫຼີ ຈະຮ່ວມກັນສ້າງລະບອບສັນຕິພາບທີ່ຍືນຍົງ ແລະ ໝັ້ນຄົງໃນແຫຼມເກົາຫຼີ.
3. ຢືນຢັນຕາມສັນຍາປັນມຸມຈອມ ເມື່ອວັນທີ 27 ເມສາ 2018 ສປປ ເກົາຫຼີ ໃຫ້ຄຳໝັ້ນວ່າຈະເດີນໜ້າປົດນີວເຄຼຍຢູ່ແຫຼມເກົາຫຼີ ຢ່າງສົມບູນ.
4. ສະຫະລັດ ແລະ ສປປ ເກົາຫຼີ ໃຫ້ຄຳໝັ້ນວ່າຈະຄົ້ນຫາຮ່າງທະຫານຜ່ານເສິກໃນປາງສົງຄາມ ແລະ ທະຫານທີ່ຫາຍສາບສູນ ຂະນະປະຕິບັດໜ້າທີ່ຮ່ວມທັງເລັ່ງສົ່ງຄືນຮ່າງທີ່ພົບແລ້ວ.
ນອກຈາກນີ້ ໃນຖະແຫຼງການຮ່ວມຂອງ 2 ປະເທດ ການນຳ 2 ປະເທດໃຫ້ຄຳໝັ້ນສັນຍາຮ່ວມມື ເພື່ອການພັດທະນາຂອງການພົວພັນໃໝ່ລະຫວ່າງ ອາເມຣິກາ-ສປປ ເກົາຫຼີ ແລະ ເພື່ອຊຸກຍູ້ສັນຕິພາບ ສະຖຽນລະພາບ ແລະ ຄວາມໝັ້ນຄົງໃນແຫຼມເກົາຫຼີ ແລະ ໃນໂລກ.